Јордана Марковић,

Редовни проф. Филозофског факултета у Нишу, у пензији

НАСТАВНО-НАУЧНОМ ВЕЋУ ФИЛОЗОФСКОГ ФАКУЛТЕТА У НИШУ

Одлуком Наставно-научног већа Филозофског факултета у Нишу од 9. децембра 2020. године именована сам за рецензента рукописа *Ходонимија града Ниша (семантичко--структурални аспект)* аутора др Татјане Трајковић, па Већу подносим следећу

Р Е Ц Е Н З И Ј У

Рукопис под називом *Ходонимија града Ниша (семантичко-структурални аспект)*

аутора др Татјане Трајковић има 109 куцаних страна формата А3. Рукопис је подељен на: *Уводни део*, *Анализу ходонима, Преименовања у нишкој ходонимији, Закључне напомене, Регистар ходонима* и *Литературу*.

У *Уводном делу* дати су основни подаци о граду Нишу, а потом се читалац упознаје са урбонимијом као делим ономастике и истраживањима и истраживачима у тој лингвистичкој дисциплини. У том делу аутор нас упознаје и са предметом истраживања у овом раду, а то је ходонимски систем града Ниша, који је обрађен из два угла: лексичко- -семантичког и творбено-структуралног. Аутор на почетку поставља тезу да ходонимска слика једног града мора бити огледало тог града – његовог настајања и простирања, али и слика његових становника, њиховог цивилизацијског развоја, стасавања и промена, што указује на значај оваквих истраживања.

У одељку *Анализа ходонима* наведено је да су у раду анализирани називи улица, тргова, венаца, кејова, али не и имена градских насеља, будући да се она доживаљавају као својеврсни топоними који се налазе на граници између природне и урбане микротопонимије. У овом делу извршена је лексичко-семантичка и структурно-творбена анализа. Првом је указано на мотиве за номинацију улица и извршена је систематизација ходонима. Основне семантичко-мотивационе групе ходонима су: ходоними антропонимске мотивације, ходоними топонимске мотивације, ходоними са ктиронимом, ходоними апелативске мотивације и ходоними хрононимске мотивације.

У антропонимски мотивисаним ходонима доминирају ходоними са мушким именима и њихова заступљеност је веома значајна. Однос мушких носилаца имена према женскима је 92,53% према 7,67%, што представља последицу односа према женама у датом друштву.

Ходоними топонимске мотивацијемогу се груписати на: ходониме са хидронимом, ходониме са оронимом, ходониме са хоронимом и ходониме са ојконимом – са астиони-мом или са комонимом. Међу ходонимима топонимске мотивације посебно се препознају ходоними који садрже топониме којима се именују места из самог града или из његове ближе или даље околине, што их чини ономастичким јединицама којима се гради идентитет града путем градске ходонимије. Од 312 топонимски мотивисаних ходонима, 93 су ходоними обележени локалном семантиком, што чини 29,8% ове групе ходонима.

Ходоними мотивисани ктиронимима (именимаразличитих објеката, цркава, манастира или сл.) нису тако бројни.

Називи улица апелативске мотивације могу бити са фитонимом, са топонимским апелативом, са ергонимом или са неким другим апелативом. Од свих нишких ходонима који садрже неки апелатив, највећи је број оних са ергонимом, што даље упућује на истицање јаког значаја људског фактора, удруживања људи, њихових активности и друштвених ангажовања.

Ходоними који садрже хрононим носе у себи меморијални карактер због неког историјског догађаја који је садржан у имену. Догађај на који нас ходоним подсећа може се односити на светску, националну или локалну историју. Анализа хрононимски мотивисаних ходонима показује да су и у овој семантичкој групи најзаступљенији ходоними који упућују на догађаје из Другог светског рата.

Структурално-творбена анализа нишких ходонимаизвршена је груписањем ходонима према броју чланова у имену, а то значи да је извршена подела на једночлане и вишечлане. Једночлани могу бити именички и придевски. Двочлани и трочлани могу представљати различите комбинације (*Булевар Медијана, Коцић Вукадина, Анете Андрејевић, Срђана Алексића, Трг учитељ Тасе, Булевар Николе Тесле,* итд.).

Посебно су занимљива преименовања улица и разлози такве појаве. Та појава прати се од 1878. године до најновијих дана. У ходонимију се обично уводе личности из најновије националне историје, тј. дешавања у том периоду, а за ово подручје то су ратови и сукоби на подручју бивше Југославије или бомбардовање 1999. године.

У *Закључним напоменама* истиче се да је ходонимија јединствена слика једног насељеног места и да ходонимски систем представља сажету историју града. Својим именима он приповеда бројне приче из прошлости тога града. Та имена смештају тај град у светску, регионалну, националну и локалну историју.

Творба је показала да су најзаступљенији елементи ходонимских структура именице и придеви у номинативу или генитиву. Исказивање посесивности је доминантни модел у односу на све остале ходонимске моделе.

Драгоцене податке представља Регистар и списак литературе.

Рукопис монографије *Ходонимија града Ниша* аутора др Татјане Трајковић спада у ретке књиге са овом тематиком. Она својом садржином припада посебној лингвистичкој дисциплини – ономастици, а у оквиру ономастике урбонимији. У српској ономастици су пажњу лингвиста обично привлачиле руралне средине, те су своје место у науци до сада налазили микротопоними и антропоними. Градови по правилу нису били предмет оваквих ономастичких истраживања. Из тих разлога је ова монографија драгоцена јер се бави ономастиконом једне урбане средине, доносећи бројне познате или мање познате податке. Ова књига може бити драгоцени извор за упознавање специфичности града кроз његов ходонимски систем. У овоме лексичком инвентару налази се прошлост и садашњост једног града. Оригиналност једног оваквог инвентара је везана за номинацију ходонима према знаменитим локалним личностима, па ћемо у њој наћи имена бројних бораца и револуционара, али и просветних радника – наших колега, бивших декана др Миладина Илића и др Веселина Илића, или учитеља Видена Јовановића.

Веома је похвално што се колегиница др Татјана Трајковић латила једног оваквог посла. Ова монографија осим лингвистичког има и друштвени значај – она доприноси афирмацији Ниша и југа Србије. Стога **са задовољством препоручујем рукопис монографије *Ходонимија града Ниша* (семантичко-структурални аспект) аутора др Татјане Трајковић за штампу**, убеђена да ће наићи на интересовање српске научне јавности и бити подстрек и другим истраживачима да се прихвате оваквог задатка на неком другом простору.

У Нишу, 25. 12. 2020. године \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Јордана Марковић