Мирјана Илић

Ванредни професор Филозофског факултета у Нишу

НАУЧНО-НАСТАВНОМ ВЕЋУ ФИЛОЗОФСКОГ ФАКУЛТЕТА У НИШУ

Одлуком Научно-наставног већа Филозофског факултета у Нишу од 9. децембра 2020. године именована сам за рецензента рукописа *Ходонимија града Ниша* (семантичко-структурални аспект) аутора др Татјане Трајковић, из тог разлога Већу подносим следећу

**РЕЦЕНЗИЈУ**

Рукопис аутора др Татјане Трајковић *Ходонимија града Ниша* (семантичко-структурални аспект) има 109 страница и подељен је у шест делова: Увод, Анализа ходонима, Преименовања у нишкој ходонимији, Закључне напомене, Регистар ходонима, Литература.

Свака од шест целина дели се даље на одељке и пододељке: 1. Увод на: О Нишу и Урбонимију; 2. Анализа ходонима на: Лексичко-семантичку (са пет пододељека) и Структурално-творбену анализу (три пододељка); 3. Преименовања у нишкој ходонимији (девет пододељака); поред Закључних напомена и исцрпног списка, пре свега, ономастичке литература, Регистар ходонима садржи преко осам стотина назива улица.

Ниш је један од највећих градова у Србији, налази се на југоистоку земље, као градска насеобина постоји још од античког доба и током векова стекао је богату и значајну историјску прошлост.

Урбоними су имена места која чине саставне елементе једног града и односе се на: делове града, насеља, четврти, тргове, улице итд.

У ономастичким студијама мало пажње је посвећено микротопонимији овог типа, урбаној микротопонимији.

Микротопоними припадају старом лексичком слоју једног језика, и у себи носе векове постојања разних народа и њихових језика. Изучавајући ходониме, семантичку мотивисаност њихових назива и њихову структуру сазнајемо о многим истријским догађајима, људима који су живели у тој одређеној урбаној средини. Они сведоче о разним променама које су доносили налети времена.

Лексичко-семантичка анализа показала је да нишке ходониме можемо поделити у пет великих група: ходониме антропонимске мотивације, ходониме топонимске мотивације, ходониме ктиронимске мотивације, ходониме апелативне мотивације и ходониме хрононимске мотивације.

Анализа потрврђује још једном идеју о антропоцентричности језика. Наиме, једна од највећих група ходонима мотивисана је именима људи, историјских личности. Из анализе ове групе ходонима сазнајемо да доминирају мушка имена што указује на схватање жене и њен положај у друштву, затим нам открива каква је друштвена, историјска, научна, културолошка улога личности које се налазе у њиховим основама.

Друга велика групација мотивисана је топонимима и то: хидронимима, оронимима, хоронимима, ојконимима.

Мање групације чине ходоними мотивисани на друге начине: фитонимима, ергонимима, разним врстама апелатива, хрононимима.

Детаљна семантичка анализа и класификација пропраћена је статистичким подацима и графиконима који указују на заступљеност одређених типова и подтипова.

Структурална анализа даје нам преглед модела ходомима у: једночланим, двочланим и трочланим називима.

Анализа показује да су у структури ходонима осим именица затупљене и друге морфолошке класе речи: придеви, бројеви, непроменљиве речи, као и да код променљивих речи варира њихова форма од основног облика до комбинација са косим падежима.

Најбројнији су модели са елементом посесивности и то комбинације са посесивним генитивом и са посесивним придевом.

Нарочито занимљив је део студије који се односи на преименовања ходонима. хронолошким праћењем промена у ходонимском систему једног града најбоље се може пратити његова историја. Од времена ослобођења 1878. године до 2018, број ходонима стално је растао, богатио своје мотивационе групе и тако исцртавао ток друштвеног и урбаног сазревања града Ниша.

Урбана топонимија доноси вредну лексичку грађу чијом анализом добијамо не само податке о природи ове врсте лексема већ и битне историјске и културолошке податке.

Студија *Ходонимија града Ниша* доноси нам вредну грађу, семантички и творбено прецизно класификовану, поткрепљену статистичким подацима који недвосмислено указују на њене семантичке и формално-језичке доминанте.

Са задовољством препоручујем рукопис монографије *Ходонимија града Ниша* аутора Татјане Трајковић за штампу, убеђена да ће не само привући пажњу научне и културне јавности већ да ће инспирисати и друге истраживаче да се посвете анализи овог типа лексике која је била досада неправедно занемаривана.

У Нишу, 20.01.2021. године ---------------------------------------------

Проф. др Мирјана Илић